Diari Oficial de la Generalitat Valenciana


Sumari del DOGV 6958, del 05-02-2013 (2013/1018)

RESOLUCIÓ de 30 de gener de 2013, de la directora general del Secretariat del Consell i Relacions amb Les Corts, per la qual es disposa la publicació del conveni marc de col·laboració entre la Generalitat, a través de la Conselleria d'Infraestructures, Territori i Medi Ambient, i la Universitat CEU Cardenal Herrera, per a la realització d'activitats de formació, estudi, investigació i divulgació en aquelles matèries sobre les quals exercix les seues competències l'esmentat departament del Consell.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6958

Data del DOGV
:   05-02-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/1018


Data del document
:   30-01-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 30 de gener de 2013, de la directora general del Secretariat del Consell i Relacions amb Les Corts, per la qual es disposa la publicació del conveni marc de col·laboració entre la Generalitat, a través de la Conselleria d'Infraestructures, Territori i Medi Ambient, i la Universitat CEU Cardenal Herrera, per a la realització d'activitats de formació, estudi, investigació i divulgació en aquelles matèries sobre les quals exercix les seues competències l'esmentat departament del Consell. [2013/1018]  
La Generalitat, a través de la Conselleria d'Infraestructures, Territori i Medi Ambient, i la Universitat CEU Cardenal Herrera han subscrit, després de la tramitació prèvia reglamentària, el 6 de novembre de 2012, el conveni marc de col·laboració per a la realització d'activitats de formació, estudi, investigació i divulgació en aquelles matèries sobre les quals exercix les seues competències l'esmentat departament del Consell.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0078/2013, i que figura com a annex d'esta resolució.  
  
Valencia, 30 de gener de 2013.- La directora general del Secretariat de Consell i Relacions amb Les Corts: Marta Martí Arador.  
  
  
Conveni marc de col·laboració entre la Generalitat, a través de la Conselleria d'Infraestructures, Territori i Medi Ambient, i la Universitat CEU Cardenal Herrera, per a la realització d'activitats de formació, estudi, investigació i divulgació en aquelles matèries sobre les quals exercix les seues competències l'esmentat departament del Consell  
  
A la ciutat de València, 6 de novembre de 2012  
  
Reunits  
D'una part, el Consell de la Generalitat, representat per la Isabel Bonig Trigueros, consellera d'Infraestructures, Territori i Medi Ambient.  
I d'una altra part, la Universitat CEU Cardenal Herrera (d'ara en avant, la UCH-CEU), representada per Rosa Visiedo Claverol, rectora de la Universitat CEU Cardenal Herrera, amb seu a València, av. Seminari, s/n, 46864 Moncada, titular del CIF N77410646. Actua en nom i representació de la Universitat CEU Cardenal Herrera per les facultats que li atorga el seu càrrec, segons nomenament efectuat per acord de la Junta del Patronat de la Universitat en la seua sessió de 14 d'octubre de 2011, amb efecte a partir del dia 16 d'octubre de 2011, i en virtut de l'article 37 c) de les Normes d'Organització i Funcionament de la Universitat CEU Cardenal Herrera (Decret 204/2010, de 3 de desembre, del Consell de la Generalitat Valenciana. DOCV 09.12.2010).  
  
Les parts en la representació que tenen i amb les facultats que els seus respectius càrrecs els conferixen, es reconeixen la capacitat legal suficient per a l'atorgament del present conveni, i a este efecte:  
  
Manifesten  
I. Un dels objectius essencials del Consell de la Generalitat és el ple desplegament de l'Estatut d'Autonomia, que no sols és la norma institucional bàsica de la Comunitat Valenciana, sinó que constituïx la norma identitària sentida com a tal per tots els valencians. La plena posada en valor del nostre Estatut ha de ser una comesa en què també s'impliquen els sectors socials, econòmics, educatius, formatius i culturals, perquè des de tots estos àmbits poden realitzar-se importants aportacions que contribuïsquen a consolidar, promocionar i potenciar el nostre autogovern.  
II. En diversos preceptes del seu títol IV, i sense perjuí de les referències arreplegades en els articles integrats en altres títols del mateix text normatiu, l'Estatut d'Autonomia de la Comunitat Valenciana atribuïx a la Generalitat competències de distinta intensitat en matèria d'ordenació del territori i del litoral, urbanisme i vivenda.  
I, en el marc de l'organització de l'Administració de la Generalitat, eixes competències són exercides, en tot o en part, en virtut de la normativa que es menciona tot seguit, a través de la Conselleria d'Infraestructures, Territori i Medi Ambient.  
Per un costat cal fer referència a l'article 8 del Decret 5/2011, de 21 de juny, del president de la Generalitat, pel qual es determinen les conselleries en què s'organitza l'Administració de la Generalitat que assigna a la Conselleria d'Infraestructures, Territori i Medi Ambient les competències en matèria d'obres públiques, ordenació del territori i del litoral, vivenda i qualitat de l'edificació, transports, ports i aeroports, medi ambient, paisatge, i canvi climàtic.  
  
Estes competències es concreten en el títol VII del Decret 75/2011, de 24 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat.  
  
Per la seua banda, el Decret 112/2011, de 2 de setembre, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, en l'article 5 disposa que la persona titular de la Conselleria, sota la superior autoritat del Consell, assumix la representació orgànica de la Conselleria d'Infraestructures, Territori i Medi Ambient davant de qualsevol classe d'institucions públiques i privades.  
L'esmentat Reglament Orgànic i Funcional, en l'article 13, atorga a la Secretaria Autonòmica de Territori, Medi Ambient i Paisatge la gestió de les competències en matèria d'ordenació, planificació i actuacions territorials estratègiques, paisatge, espais naturals i biodiversitat, avaluació ambiental, coordinació territorial, cartografia, urbanisme, qualitat ambiental, residus i canvi climàtic.  
Per al seu desplegament, esta Secretaria Autonòmica està integrada per les direccions generals del Medi Natural, d'Avaluació Ambiental i Territorial i de Qualitat Ambiental i per la Subdirecció General d'Ordenació, Planificació i Actuacions Territorials Estratègiques.  
III. Que la Universitat CEU Cardenal Herrera és una institució acadèmica sense ànim de lucre, promoguda per la Fundació Universitària San Pablo-CEU, en el marc de la llibertat de creació de centres docents emparada per la Constitució. La Llei 7/1999, de 3 de desembre, de la Generalitat Valenciana, reconeix la Universitat CEU Cardenal Herrera com una universitat privada, fent ús de les competències atribuïdes per l'Estatut d'Autonomia de la Comunitat Valenciana i les normes d'aplicació i desplegament d'este. La seua activitat està regulada pel que disposa la Llei Orgànica 6/2001, d'Universitats, de 21 de desembre, modificada per la Llei Orgànica 4/2007, de 12 d'abril, i en el Reial Decret 557/1991, de 12 d'abril, sobre creació i reconeixement d'universitats i centres universitaris. La UCH-CEU fomenta la investigació, tant bàsica com aplicada, i el desenrotllament científic i tecnològic. Així mateix, amb les garanties de racionalitat i universalitat que li són pròpies, és una institució difusora de cultura en el si de la societat. La UCH-CEU facilita, estimula i acull les activitats intel·lectuals i crítiques en tots els camps de la cultura i del coneixement.  
  
IV. La Conselleria d'Infraestructures, Territori i Medi Ambient i la UCH-CEU poden col·laborar, des dels seus respectius àmbits d'actuació, per a dur a terme activitats de diversa índole que permeten formar futurs professionals en matèries que són d'indubtable interés per als ciutadans i ciutadanes de la Comunitat Valenciana. Si, de conformitat amb els seus Estatuts, la UCH-CEU és una institució preocupada per oferir una formació de la màxima qualitat, brindar les ferramentes necessàries per a permetre una actualització permanent dels coneixements adquirits, difondre la cultura en el sentit més ampli de l'expressió i facilitar, estimular i acollir tot tipus d'activitats intel·lectuals i crítiques en qualsevol àmbit del saber, la Conselleria d'Infraestructures, Territori i Medi Ambient és el departament del Consell encarregat de posar en pràctica, impulsar, promoure i difondre les polítiques de la Generalitat en els àmbits que han quedat ressenyats anteriorment.  
  
Partint d'eixa complementarietat, la realització coordinada d'activitats de formació, estudi, investigació i divulgació es considera una ferramenta útil per a oferir a la societat noves vies que permeten accedir al coneixement, la formació i el perfeccionament professional i, per tot això, s'estima que el present conveni és un instrument idoni per a assentar les bases d'un marc de col·laboració en el si de les quals puguen firmar-se futurs convenis específics i desenrotllar-se posteriors línies de cooperació per mitjà de projectes o programes concrets que es materialitzen en l'organització de cursos, seminaris, jornades, tallers, trobades i congressos, en l'edició de publicacions, en la concessió de beques d'investigació o en qualssevol altres actes o activitats vinculats amb les matèries ja relacionades.  
En atenció a tot el que antecedix, ambdós parts formalitzen este conveni marc de col·laboració d'acord amb les següents:  
  
Clàusules  
  
Primera. Objecte  
El present conveni marc té com a objecte la col·laboració entre la Generalitat, a través de la Conselleria d'Infraestructures, Territori i Medi Ambient, i la UCH-CEU per a la realització d'activitats de formació, estudi, investigació i divulgació sobre qualsevol de les matèries que siguen d'interés a ambdós institucions.  
  
Segona. desenrotllament del conveni marc  
1. La col·laboració entre la Generalitat i la UCH-CEU es realitzarà per mitjà de projectes o programes d'actuació concrets en què, en tot cas, es determinaran les finalitats proposades, les tasques i activitats a realitzar i els mitjans necessaris per a portar-los a terme.  
Estos projectes o programes podran consistir en la realització de cursos específics, jornades, tallers, trobades, congressos, activitats d'estudi i investigació, publicacions, concessió de beques d'investigació, així com qualssevol altres actuacions que estiguen relacionades amb l'objecte d'este conveni.  
2. La Generalitat, a través de la Conselleria d'Infraestructures, Territori i Medi Ambient, podrà coadjuvar en l'organització dels projectes o programes d'actuació concreta. Això s'instrumentarà a través de convenis específics de la consellera d'Infraestructures, Territori i Medi Ambient, en els quals, a més de consignar-se el projecte o programa, amb les especificacions a què es referix el paràgraf anterior, s'assenyalaran les obligacions derivades de la normativa reguladora de les subvencions públiques.  
3. Per a aconseguir esta prevista cooperació, les parts firmants es comprometen a informar l'altra part de les activitats de formació, estudi, investigació i divulgació que cada una organitze i intercanviar les publicacions i documents resultants d'estes activitats.  
4. Els programes concrets de cooperació s'elaboraran anualment i s'incorporaran com a addenda al present conveni.  
  
Tercera. comissió mixta  
Per a l'adequat desenrotllament i seguiment del present conveni marc es constituirà una comissió mixta. Esta comissió estarà formada per una representació paritària de dos membres per cada part, designada a este efecte per cada entitat, i tindrà com a funcions la programació, seguiment i valoració de les activitats derivades d'este conveni de col·laboració.  
  
Quarta. Termini de vigència  
El present conveni marc entrarà en vigor el dia de la seua firma i mantindrà la seua vigència per un termini de quatre anys.  
Transcorregut el termini de quatre anys, si no hi ha denúncia d'alguna de les parts, el conveni es prorrogarà tàcitament per períodes anuals.  
  
Quinta. Finalització i causes d'extinció  
La vigència d'este conveni de col·laboració finalitzarà per acabament del termini de duració inicial o de les seues pròrrogues, si és el cas.  
A més podrà extingir-se per qualsevol de les causes següents:  
a) Mutu acord de les parts.  
b) Per resolució unilateral de qualsevol de les parts, prèvia denúncia expressa i notificada per escrit a l'altra part amb una antelació almenys de tres mesos. En tot cas, les parts es comprometen a finalitzar el desenrotllament de les accions ja iniciades en el moment de notificació de la denúncia.  
Si es produïx la resolució anticipada del present conveni, s'hauran de concretar els efectes dels convenis específics que s'hagen subscrit per a realitzar-ho i que estiguen vigents en eixe moment.  
  
Sexta. Règim jurídic del conveni  
El present conveni té caràcter administratiu i es regirà pel que establixen les clàusules d'este o si no n'hi ha, per allò que s'ha establit per la normativa general. La resolució de les controvèrsies que pogueren plantejar-se sobre la interpretació i execució del present conveni hauran de resoldre's de mutu acord entre les parts, a través de la Comissió Mixta. Si no poguera aconseguir-se este acord, les possibles controvèrsies hauran de ser resoltes, de conformitat amb el que disposa la Llei 29/1998, de 13 de juliol, Reguladora de la Jurisdicció Contenciosa Administrativa.  
  
Sèptima. Incidència econòmica per a la generalitat  
L'aplicació i execució d'este conveni, incloent-hi a este efecte tots els actes jurídics que es puguen dictar per al seu desplegament o execució, no podran tindre cap incidència en la dotació de tots i cada un dels capítols de gasto assignats a la Conselleria d'Infraestructures, Territori i Medi Ambient, i en tot cas serà atesa amb els mitjans personals i materials d'esta.  
I estant les parts d'acord amb el contingut d'este document, i perquè així conste i en prova de conformitat, es firma este per quadruplicat exemplar en el lloc i la data abans indicats.  
  
La consellera d'Infraestructures, Territori i Medi Ambient  
Isabel Bonig Trigueros  
  
La rectora de la Universitat CEU Cardenal Herrera  
Rosa Visiedo Claverol